《次韵吕无求同泛汴水》
宋代·饶节

琐琐榆下钱，贴贴水上镜。蜗牛共饮吸，水马竞驰骋。

静中观至妙，度此春日永。舟师挽且哗，俚语相讥病。

劳逸各有役，不必尽乘兴。公缘升斗穷，我访山水胜。

虽云异出处，同是缚垢净。何当俱一扫，歇此风中艇。

携持少室去，从渠谓捷径。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。